ΚΟΙΝΗ ΘΕΣΗ (ΕΚ) αριθ. 33/96

η οποία καθορίστηκε από το Συμβούλιο στις 10 Ιουνίου 1996

για τη θέσπιση της οδηγίας 96/. . ./ΕΚ του Ευρωπαϊκού Κοινοβουλίου και του Συμβουλίου, της . . ., για την τροποποίηση της οδηγίας 89/686/ΕΟΚ για την προσέγγιση των νομοθεσιών των κρατών μελών σχετικά με τα μέσα ατομικής προστασίας

(96/C 220/02)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 100Α,

την πρόταση της Επιτροπής (1),

τη γνώμη της Οικονομικής και Κοινωνικής Επιτροπής (2),

Αποφασίζοντας με τη διαδικασία του άρθρου 189 Β της συνθήκης (3),

Εκτιμώντας:

ότι, με την οδηγία 89/686/ΕΟΚ (4), επιβάλλεται όλα τα μέσα ατομικής προστασίας (ΜΑΠ) να φέρουν σήμανση «CE» και ότι η σήμανση αυτή πρέπει να συνοδεύεται από συμπληρωματική ένδειξη του έτους κατά το οποίο τέθηκε η εν λόγω σήμανση 7

ότι αυτή η ένδειξη του έτους δεν αποτελεί χρήσιμο στοιχείο για την ασφάλεια του χρήστη του ΜΑΠ 7 ότι η ένδειξη αυτή θα μπορούσε να προκαλέσει σύγχυση με την ημερομηνία λήξεως την οποία οφείλουν να φέρουν τα ΜΑΠ που υπόκεινται σε γήρανση 7

ότι η επίθεση αυτής της ένδειξης του έτους αποτελεί επιβάρυνση για τους κατασκευαστές ΜΑΠ 7 ότι το κόστος της επιβάρυνσης αυτής δεν είναι καθόλου αμελητέο 7

ότι, λαμβανομένης υπόψη της αρχής της επικουρικότητας, η εν λόγω απλούστευση προς όφελος των κατασκευαστών μπορεί να επιτευχθεί μόνο μέσω μιας οδηγίας που τροποποιεί την οδηγία 89/686/ΕΟΚ,

ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Στο παράρτημα IV της οδηγίας 89/686/ΕΟΚ, καταργείται το ακόλουθο κείμενο:

«Συμπληρωματικές ενδείξεις

- τα δύο τελευταία ψηφία του έτους επίθεσης της σήμανσης "CE", εκτός των αναφερομένων στο άρθρο 8 παράγραφος 3 ΜΑΠ.»

Άρθρο 2

1. Τα κράτη μέλη θεσπίζουν και δημοσιεύουν, πριν από την 1η Ιανουαρίου 1997, τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία. Πληροφορούν αμέσως την Επιτροπή σχετικά.

Εφαρμόζουν τις διατάξεις αυτές από 1ης Ιανουαρίου 1997.

Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Οι λεπτομερείς διατάξεις για την αναφορά αυτή θεσπίζονται από τα κράτη μέλη.

2. Τα κράτη μέλη ανακοινώνουν στην Επιτροπή το κείμενο των διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.

Άρθρο 3

Η παρούσα οδηγία αρχίζει να ισχύει την εικοστή ημέρα μετά τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Άρθρο 4

Η παρούσα οδηγία απευθύνεται στα κράτη μέλη.

. . .,

Για το Ευρωπαϊκό Κοινοβούλιο

Ο Πρόεδρος

Για το Συμβούλιο

Ο Πρόεδρος

(1) ΕΕ αριθ. C 23 της 27. 1. 1996, σ. 6.

(2) ΕΕ αριθ. C 97 της 1. 4. 1996, σ. 8.

(3) Γνώμη του Ευρωπαϊκού Κοινοβουλίου της 22ας Μαΐου 1996 (δεν δημοσιεύθηκε ακόμα στην Επίσημη Εφημερίδα), κοινή θέση του Συμβουλίου της . . . (δεν δημοσιεύθηκε ακόμα στην Επίσημη Εφημερίδα) και απόφαση του Ευρωπαϊκού Κοινοβουλίου της . . . (δεν δημοσιεύθηκε ακόμα στην Επίσημη Εφημερίδα).

(4) ΕΕ αριθ. L 399 της 30. 12. 1989, σ. 18 7 οδηγία όπως τροποποιήθηκε από τις οδηγίες 93/68/ΕΟΚ (ΕΕ αριθ. L 220 της 30. 8. 1993, σ. 1) και 93/95/ΕΟΚ (ΕΕ αριθ. L 276 της 9. 11. 1993, σ. 11).

ΑΙΤΙΟΛΟΓΙΚΗ ΕΚΘΕΣΗ ΤΟΥ ΣΥΜΒΟΥΛΙΟΥ

I. ΕΙΣΑΓΩΓΗ

1. Με επιστολή της 3ης Ιανουαρίου 1996, η Επιτροπή διαβίβασε πρόταση οδηγίας, βασισμένη στο άρθρο 100Α της συνθήκης ΕΚ, με την οποία τροποποιείται η οδηγία 89/686/ΕΟΚ για την προσέγγιση των νομοθεσιών των κρατών μελών σχετικά με τα μέσα ατομικής προστασίας (ΜΑΠ).

2. Το Ευρωπαϊκό Κοινοβούλιο εξέφρασε τη γνώμη του στις 22 Μαΐου 1996 και ενέκρινε την πρόταση της Επιτροπής.

Η Οικονομική και Κοινωνική Επιτροπή εξέφρασε τη γνώμη της στις 31 Ιανουαρίου 1996.

3. Στις 10 Ιουνίου 1996, το Συμβούλιο καθόρισε την κοινή θέση του σύμφωνα με το άρθρο 189 Β της συνθήκης.

II. ΣΤΟΧΟΣ

4. Με την πρόταση της Επιτροπής τροποποιείται η οδηγία 89/686/ΕΟΚ, της 21ης Δεκεμβρίου 1989, για την προσέγγιση των νομοθεσιών των κρατών μελών σχετικά με τα μέσα ατομικής προστασίας (ΜΑΠ), η οποία τροποποιήθηκε από τις οδηγίες 93/68/ΕΟΚ και 93/95/ΕΟΚ.

Η πρόταση αυτή έχει ως αντικείμενο την απλούστευση των διοικητικών υποχρεώσεων που επιβάλλονται στους κατασκευαστές μέσων ατομικής προστασίας (ΜΑΠ), και ιδιαιτέρως την κατάργηση της υποχρέωσης να αναφέρεται σε κάθε ΜΑΠ το έτος κατά το οποίο τέθηκε η σήμανση «CE».

III. ΑΝΑΛΥΣΗ ΤΗΣ ΚΟΙΝΗΣ ΘΕΣΗΣ

5. Το Συμβούλιο ενέκρινε την πρόταση της Επιτροπής, τροποποιώντας μόνο την ημερομηνία που αναφέρεται στο άρθρο 2. Το Συμβούλιο προτίμησε, όσον αφορά την προθεσμία για τη θέσπιση και δημοσίευση των αναγκαίων νομοθετικών, κανονιστικών και διοικητικών διατάξεων εκ μέρους των κρατών μελών, να επιλέξει ορισμένη ημερομηνία, και συγκεκριμένα την 1η Ιανουαρίου 1997, αντί της αρχικώς προβλεπόμενης περιόδου τριών μηνών.